KOMMISSIONENS GENNEMFØRELSESAFGØRELSE (EU) 2022/624

af 12. april 2022

om afslutning af den delvise interimsundersøgelse af antidumpingforanstaltningerne vedrørende importen af visse varmvalsede flade produkter af jern og ulegeret stål eller andre former for legeret stål med oprindelse i Rusland

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1), særlig artikel 9, stk. 1, og

ud fra følgende betragtninger:

1. SAGSFORLØB

1.1. Gældende foranstaltninger

(1) Ved gennemførelsesforordning (EU) 2017/1795 (2) (»den oprindelige forordning«) indførte Europa-Kommissionen (»Kommissionen«) en endelig antidumpingtold på importen af visse fladvalsede produkter af jern og ulegeret stål eller andre former for legeret stål, også i oprullet stand (herunder »afkortede produkter« og »smalt båndjern«), kun varmvalsede, ikke pletterede, belagte eller overtrukne, med oprindelse i, blandt andet, Rusland (»den undersøgte vare«).

1.2. Anmodning om fornyet undersøgelse

(2) Kommissionen har modtaget en anmodning om en delvis interimsundersøgelse i henhold til artikel 11, stk. 3, i forordning (EU) 2016/1036 (»grundforordningen«). Anmodningen om fornyet undersøgelse blev indgivet af Eurofer (»ansøgeren«) på vegne af producenter i Unionen og var begrænset til en undersøgelse af dumpingaspektet for så vidt angår den russiske eksporterende producent PAO Severstal (»Severstal«).

(3) Den told, der indførtes ved den oprindelige forordning, er en fast told på mellem 17,6 EUR pr. ton og 96,5 EUR pr. ton på import fra individuelt nævnte eksporterende producenter i Rusland med en resttold på 96,5 EUR pr. ton på import fra alle andre virksomheder i Rusland. Den endelige antidumpingtold, der indføres på import fra Severstal, er 17,6 EUR pr. ton.

1.3. Indledning af en delvis interimsundersøgelse

(4) Kommissionen besluttede at indlede en delvis interimsundersøgelse i overensstemmelse med grundforordningens artikel 11, stk. 3, begrænset til en undersøgelse af dumpingaspektet, for så vidt angår Severstal. Den 18. januar 2021 offentliggjorde Kommissionen en indledningsmeddelelse i Den Europæiske Unions Tidende (3) (»indledningsmeddelelsen«).

(5) Undersøgelsesperioden løb fra den 1. januar til den 31. december 2020.

1.4. Interesserede parter

(6) I indledningsmeddelelsen opfordrede Kommissionen Severstal og dennes forretningsmæssigt forbundne virksomheder til at indsende en spørgeskemabesvarelse inden en fastsat frist. Kommissionen underrettede specifikt ansøgeren og myndighederne i det eksporterende land om indledningen af undersøgelsen og opfordrede dem til at deltage. Kommissionen opfordrede ligeledes andre parter til at give sig til kende og udtrykke deres holdninger i det tilfælde, at der er en objektiv forbindelse mellem deres aktiviteter og den undersøgte vare.

2. TILBAGETRÆKNING AF ANMODNINGEN OG AFSLUTNING AF PROCEDUREN

(7) Den 18. marts 2022 gav ansøgeren Kommissionen meddelelse om tilbagetrækning af anmodningen om en delvis interimsundersøgelse.

(8) I overensstemmelse med grundforordningens artikel 9, stk. 1, kan procedurer afsluttes, hvis anmodningen trækkes tilbage, medmindre en sådan afslutning ikke ville være i Unionens interesse.

(9) Undersøgelsen havde ikke frembragt oplysninger, hvoraf det fremgik, at en afslutning af proceduren ikke ville være i Unionens interesse.

(10) Kommissionen konkluderede, at den delvise interimsundersøgelse, der var begrænset til en undersøgelse af dumpingaspektet, for så vidt angår Severstal, bør afsluttes uden ændring af de gældende foranstaltninger.

3. FREMLÆGGELSE AF OPLYSNINGER

(11) Kommissionen meddelte de interesserede parter, at den havde til hensigt at afslutte undersøgelsen, eftersom anmodningen var blevet trukket tilbage, og opfordrede de interesserede parter til at fremsætte bemærkninger. Ingen af de interesserede parter gjorde indsigelse mod afslutningen.

(12) Denne afgørelse er i overensstemmelse med udtalelse fra det udvalg, der er nedsat i henhold til grundforordningens artikel 15, stk. 1 —

VEDTAGET DENNE AFGØRELSE:

Artikel 1 Den delvise interimsundersøgelse af dumpingtolden på importen af visse fladvalsede produkter af jern og ulegeret stål eller andre former for legeret stål, også i oprullet stand (herunder »afkortede produkter« og »smalt båndjern«), kun varmvalsede, ikke pletterede, belagte eller overtrukne, i øjeblikket henhørende under KN-kode 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10 (Taric-kode 7225191090), 7225 30 90, ex 7225 40 60 (Taric-kode 7225406090), 7225 40 90, ex 7226 19 10 (Taric-kode 7226191091 og 7226191095), 7226 91 91 og 7226 91 99, med oprindelse i Rusland, afsluttes.

Artikel 2 Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 12. april 2022. På Kommissionens vegne Ursula VON DER LEYEN Formand

(1) EUT L 176 af 30.6.2016, s. 21.

(2) Kommissionens gennemførelsesforordning (EU) 2017/1795 af 5. oktober 2017 om indførelse af en endelig antidumpingtold på importen af visse varmvalsede flade produkter af jern og ulegeret stål eller andre former for legeret stål med oprindelse i Brasilien, Iran, Rusland og Ukraine og om afslutning af undersøgelsen af importen af visse varmvalsede flade produkter af jern og ulegeret stål eller andre former for legeret stål med oprindelse i Serbien (EUT L 258 af 6.10.2017, s. 24).

(3) EUT C 18 af 18.1.2021, s. 36.